ครม.ไฟเขียวปรับกรอบวงเงินก่อสร้างรถไฟสายสีแดงเพิ่มอีก 6,744 ลบ.
ครม.ไฟเขียวปรับกรอบวงเงินก่อสร้างรถไฟสายสีแดงเพิ่มอีก 6,744 ลบ.
9 ก.พ. 2559

พล.ต.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) อนุมัติให้ปรับกรอบวงเงินลงทุนและจัดหาแหล่งเงินเพิ่มเติม สำหรับโครงการระบบขนส่งมวลชนทางรางในพื้นที่กรุงเทพมหานครและปริมณฑล (สายสีแดง) ช่วงบางซื่อ-รังสิต และช่วงบางซื่อ-ตลิ่งชัน ในส่วนของสัญญาที่ 3 ระบบราง อาณัติสัญญาณ และตัวรถไฟฟ้า จากเดิม 25,656 ล้านบาท เป็น 32,400 ล้านบาท หรือเพิ่มขึ้นอีก 6,744 ล้านบาท
เนื่องจากเกิดความล่าช้าในการประมูลหาผู้รับเหมาจากแผนไป 4 ปี เพราะติดเงื่อนไขเงินกู้จากไจก้า ซึ่งขณะนี้ได้ผู้รับเหมาแล้วคือ กิจการร่วมค้า MHSC (มิตซูบิชิ, ฮิตาชิ, ซูมิโตโม) ส่งผลให้มูลค่าทั้งโครงการเพิ่มจาก 7.5 หมื่นล้านบาท เป็น 9.3 หมื่นล้านบาท
สำหรับความคืบหน้าการก่อสร้างช่วงบางซื่อ-ตลิ่งชันในสัญญาที่ 1 งานโยธาได้ดำเนินการเสร็จเรียบร้อยแล้ว ขณะที่การก่อสร้างช่วงบางซื่อ-รังสิตในสัญญาที่ 1 ซึ่งเป็นสถานีบางซื่อและศูนย์ซ่อมบำรุงดำเนินการไปได้แล้ว 30% และสัญญาที่ 2 งานโยธาระบบเส้นทางดำเนินการไปได้เพียง 50% ซึ่งเนื้องานล่าช้ากว่าแผนราว 10% ทำให้แล้วเสร็จล่าช้าจากเดิมในปี 61 ไปเป็นปี 62
 